CELEX: 62021CN0808
Language: el
Date: 2021-12-21 00:00:00
Title: Υπόθεση C-808/21: Προσφυγή της 21ης Δεκεμβρίου 2021 — Ευρωπαϊκή Επιτροπή κατά Τσεχικής Δημοκρατίας

7.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/18
            
         
      Προσφυγή της 21ης Δεκεμβρίου 2021 — Ευρωπαϊκή Επιτροπή κατά Τσεχικής Δημοκρατίας
      (Υπόθεση C-808/21)
      (2022/C 109/25)
      Γλώσσα διαδικασίας: τσεχική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: P. Ondrůšek, J. Tomkin)
      
         Καθής: Τσεχική Δημοκρατία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Τσεχική Δημοκρατία, καθόσον αρνήθηκε να χορηγήσει σε πολίτες της Ευρωπαϊκής Ένωσης, οι οποίοι δεν έχουν τσεχική ιθαγένεια αλλά κατοικούν στο έδαφος της Τσεχικής Δημοκρατίας, το δικαίωμα να είναι μέλη πολιτικού κόμματος ή να μετέχουν σε πολιτικό κίνημα, παρέβη τις υποχρεώσεις που υπέχει από το άρθρο 22 της Σύμβασης για τη λειτουργία της Ευρωπαϊκής Ένωσης
               
            
                  —
               
               
                  να καταδικάσει την Τσεχική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Βάσει του άρθρου 22 της Σύμβασης για τη λειτουργία της Ευρωπαϊκής Ένωσης, κάθε πολίτης της Ένωσης που κατοικεί σε κράτος μέλος του οποίου δεν είναι υπήκοος έχει το δικαίωμα του εκλέγειν και εκλέγεσθαι στις δημοτικές και κοινοτικές εκλογές και στις εκλογές του Ευρωπαϊκού Κοινοβουλίου στο κράτος μέλος κατοικίας του, υπό τους ίδιους όρους με τους υπηκόους του εν λόγω κράτους.
      Η Επιτροπή φρονεί ότι το γεγονός ότι οι πολίτες της Ένωσης, οι οποίοι δεν έχουν τσεχική ιθαγένεια αλλά κατοικούν στο έδαφος της Τσεχικής Δημοκρατίας, δεν έχουν το δικαίωμα να είναι μέλη πολιτικού κόμματος ή να μετέχουν σε πολιτικό κίνημα καθιστά αδύνατη σε αυτούς τους πολίτες της Ένωσης την άσκηση των πολιτικών δικαιωμάτων που τους αναγνωρίζονται δυνάμει του άρθρου 22 της Σύμβασης για τη λειτουργία της Ευρωπαϊκής Ένωσης, υπό τους ίδιους όρους με τους Τσέχους υπηκόους.